
ועדת הפנים והגנת הסביבה
21/05/2014

הכנסת התשע-עשרה
נוסח לא מתוקן

מושב שני
<פרוטוקול מס' 290>
מישיבת ועדת הפנים והגנת הסביבה
יום רביעי, כ"א באייר התשע"ד (21 במאי 2014), שעה 10:00
<סדר היום:>
<טיפול המשטרה בהתנכלות  לאנשי דת נוצרים המעודדים גיוס לצה"ל.>
נכחו:

<חברי הוועדה:> 
מירי רגב – היו"ר
חמד עמאר

דוד צור
יפעת קריב
ישראל חסון

איילת שקד
<מוזמנים:> 
	יעקב סאלמה
	–
	מנהל מחלקת עדות, משרד הפנים

	רות זך
	–
	יועץ מדיני - חטיבת תפוצות ודתות, משרד החוץ

	פנחס גנון
	–
	ר' תחום הפעילות במגזר הבדואי והנוצרי, משרד הביטחון

	אמיר חי
	–
	רמ"ד לחימה במז"י, משרד הביטחון

	ירון בנימין
	–
	קצין מדור חקירות באח"מ, המשרד לבטחון פנים

	יהושע באואר
	–
	סגן ראש אגף בכיר, מצילה, המשרד לבטחון פנים

	עמית ברק
	–
	פורום קצינים נוצרים

	גבריאלה פיסמן
	–
	ממונה, ייעוץ וחקיקה - פלילי, משרד המשפטים

	גבריאל נדאף
	–
	הכומר

	זהר נתן
	–
	עמותת "אם תרצו", פעיל "אם תרצו"

	מתן פלג
	–
	מנכ"ל  "אם תרצו"


<מנהלת הוועדה:>
לאה קריכלי
<רישום פרלמנטרי:>
אתי בן-שמחון
<טיפול המשטרה בהתנכלות  לאנשי דת נוצרים המעודדים גיוס לצה"ל>
<היו"ר מירי רגב:>
חברים, הדיון מתחיל באיחור של חצי שעה, אנחנו מתנצלים על כך, ובגלל שהוא קצר, הוא צריך להסתיים בשעה 11:00 מפני שיש לנו מליאה. אעשה זאת בקיצור. 

אני קודם כל מברכת ומודה לכומר גבריאל שנמצא פה, חברי הכנסת שהגיעו. זה לא סוד שהכומר גבריאל קיבל החלטה לסייע ולעזור לאותם בני נוער נוצרים שרוצים להתגייס לצה"ל. אני מחזקת אותך על כך, ואני מברכת אותך על כך, כי אני חושבת שגיוס לצה"ל זה חלק מהיכולת של אזרח להתערות בחברה הישראלית, בין אם זה גיוס לצה"ל, או גיוס לשרות לאומי. אבל חלק מהחובות שלנו זה גם לשרת את המדינה או במסגרת שרות לאומי, או במסגרת אזרחי. ואכן, הכומר פועל בצורה מסודרת מול אכ"א – אגף כוח אדם בצה"ל, רח"ט תומכ"א, יחד עם אמיר, שנמצא פה יחד עם הפורום.
<באסל גטאס:>
הוא פועל מול אכ"א? - - -
<היו"ר מירי רגב:>
סליחה, אתה נרשמת לדיון, אז אני אתן לך לדבר. 
<באסל גטאס:>

אני שואל אותך להבהרות.

<היו"ר מירי רגב:>
פועל יחד עם פורום הנוצרים. 

<באסל גטאס:>

ראש - - - דת צועד מול אכ"א. 

<דוד צור:>
דווקא כן, ככה ישיבות ההסדר, למשל, פועלות.  
<באסל גטאס:>
ישיבות ההסדר?

<דוד צור:>
שאלת אנשי דת, אז אמרתי שכן.
<באסל גטאס:>
יפה, זה אני אשתמש בזה כותרת, הולך לעשות ישיבת הסדר...
<היו"ר מירי רגב:>
אתה יכול להשתמש בכותרת למה שאתה רוצה, רק תאיית נכון את השם. 

<באסל גטאס:>
איזה שם?

<היו"ר מירי רגב:>
השם של כל מי שאומר את הדברים, תאיית נכון את השמות, זה מה שאני אומרת. 

<באסל גטאס:>
את אומרת לי את זה?

<היו"ר מירי רגב:>
כן, רק לאיית נכון את השם. 

לכן, אני קודם כל מחזקת אותך בעניין הזה. 
<גבריאל נדאף:>
תודה. 

<היו"ר מירי רגב:>
כתוצאה בעצם מהמהלך שהכומר שותף לו לגיוס בני נוער לצה"ל, יש איומים על חייו. מטרידים אותו, סוגרים לו את הכנסייה, מאיימים על חייו, ועל חיי קצינים גם שמשרתים בצה"ל. חשבתי שהמשטרה לא עושה מספיק בעניין הזה, ולא מתייחסת ברצינות גם לבקשות ולאינפורמציה שמגיעה אל המשטרה באמצעות הכומר ובאמצעות אנשיו, ולכן, חשבתי לנכון לקיים דיון בעניין הזה בוועדת הפנים והגנת הסביבה כוועדה שמפקחת על עבודת המשטרה.

אני אבקש מהכומר בקצרה, כי אין לנו זמן עכשיו לדיונים, להציג את הבעיה. משטרת ישראל - הבכיר שנמצא כאן יהושע, הצטרך לענות על זה, כולל פרקליטות המדינה, אני מבקשת התייחסות, וחברי כנסת שנרשמו. חבר הכנסת חמד עמאר, נרשם אצלי ראשון ואחרים.
<גבריאל נדאף:>

גברתי יושבת ראש הוועדה הנכבדה, חברים יקרים, בוקר טוב לכולם, אני ואנשי פורום גיוס העדה הנוצרית שהוקם בשנת 2012, כפי שהזכירה יושבת ראש הוועדה, הפורום הזה שהוקם למען שילוב בני העדה הנוצרית במדינה שהם חיים בה, שיהיו אזרחים שווי זכויות ושווי חובות. 


אנחנו נמצאים כבר יותר משנה וחצי תחת מתקפה שעברה כל גבול דמוקרטי. הדמוקרטיה עוצרת  - -  -

<באסל גטאס:>
איזה מתקפה - - -
<היו"ר מירי רגב:>
סליחה, אתה רשום לדיבור. 

<באסל גטאס:>
אני רוצה לדבר. 
<היו"ר מירי רגב:>
אתה רשום לדיבור.
<באסל גטאס:>
בושה וחרפה - - - לא נמצא פה. אסור  לשבת מולו.
<היו"ר מירי רגב:>
בושה לך. אתה תכבד פה - - -
<באסל גטאס:>
זה איש דת זה?

<היו"ר מירי רגב:>
בושה לך. תתבייש לך.

<באסל גטאס:>
 הוא סוכן שב"כניק קטן. 
<דוד צור:>
מה זה?

<היו"ר מירי רגב:>
אתה תמתין לתורך.

<באסל גטאס:>
עושה הצגות, הוא שקרן. אני אומר לו בפנים אתה שקרן. 

<היו"ר מירי רגב:>
תמתין בסבלנות לתורך. 

<ישראל חסון:>
גברתי היושבת ראש, אני חושב שאדם שמוזמן אצלך לוועדה ואומר: חלאה, סוכן שב"כניק, אני דורש אחד מהשניים, או שהתנצל או שייצא מהדיון. 
<באסל גטאס:>
אני לא מתנצל, על מה להתנצל?

<ישראל חסון:>
אז שיוצא מהדיון. 

<היו"ר מירי רגב:>
אז תצא מהדיון. 

<ישראל חסון:>
הוא מורה לי לצאת?

<היו"ר מירי רגב:>
קיבלתי את המלצתו.
<באסל גטאס:>
אני לא יוצא מהדיון, הוא צריך לצאת מהדיון.

<היו"ר מירי רגב:>
קיבלתי את המלצתו של חבר הכנסת חסון. 
<קריאות:>
- - -

<דוד צור:>
- - - על ידי הכנסת, מה זה?

<באסל גטאס:>
אני נבחרתי על ידי הציבור שלי - 100 אלף קולות שלי. 
<ישראל חסון:>
כל אזרח במדינה הזו יש לו זכות להגיע לוועדה הזאת ולהביע את דעתו. 
<דוד צור:>
בטח אם הוא מוזמן על ידי הוועדה. 

<היו"ר מירי רגב:>
באסל, אתה רשום לדיבור. 

<באסל גטאס:>
הוא שקרן.

<היו"ר מירי רגב:>
אתה רשום לדיבור. תמתין לדבר בתור שלך.

<חמד עמאר:>
באסל, אתה רשום לדיבור. אתה תדבר לפניי, אני נותן לו לדבר לפניי. 

<היו"ר מירי רגב:>
אין בעיה, אבל שלא יתקיף את הכומר.

<חמד עמאר:>
אתה רשום לדיבור, אז בוא לא נתקוף את הכומר, בוא ניתן לו להגיד מה שהוא רוצה. 
<באסל גטאס:>
אבל הוא תוקף את כל הציבור הערבי כשהוא אומר יש הפחדות שנה וחצי - - -
<דוד צור:>
אתה שאלת אותו איזה תקיפה, אתה מייצג את זה?

<באסל גטאס:>
אני שאלתי אותו מי תוקף אותך. 

<דוד צור:>
תסתכל, הבן-אדם לא פתח את הפה, איך התבטאת כלפיו.
<היו"ר מירי רגב:>
אתה צריך להתבייש על האמירות שלך. אני אאפשר לך לדבר בתורך, מרגע זה אני מבקשת להיות בשקט. 

<חמד עמאר:>
הוא ידבר במקומי, הוא הראשון ידבר. 

<היו"ר מירי רגב:>
מאה אחוז. 

<ישראל חסון:>
נבחר ציבור שאומר סוכן שב"כניק כמילת גנאי. 
<היו"ר מירי רגב:>
בבקשה.

<ישראל חסון:>
תקשיבו טוב, חבר כנסת שאומר סוכן שב"כניק כמילת גנאי - - -

<באסל גטאס:>
- - - זה מילת פאר להתפאר.
<היו"ר מירי רגב:>
בוודאי. 
סליחה, חבר הכנסת ישראל, חבל, אנחנו לא נקדם את הדיון הזה. 
<באסל גטאס:>
- - - בחוק - - -

<גבריאל נדאף:>
ברשותכם, ההתבטאויות הנמשכות של חברי הכנסת מהמפלגות הערביות, כמו חבר הכנסת הזה שמתבטא התבטאויות חמורות כמו: בוגד, וסוכן השב"כ, אני שומע את ההתבטאויות האלה כבר יותר משנה וחצי, ואתם יודעים מה גזר דינו של בוגד במגזר הערבי. שמענו את הקריאות של בוגד לראש הממשלה, זכרונו לברכה רבין, ומה היה הסוף. 

<היו"ר מירי רגב:>
אני מבקשת, הפרקליטות הייתה פה בדיון, נציגת פרקליטות, אני מתארת לעצמי שרשמת את הדברים, זה חלק מהסתה של חלק מחברי הכנסת הערבים נגד נציג ציבור, נציג דת.
<באסל גטאס:>
הוא נציג ציבור? הוא איש דת, מי מינה אותו נציג?

<היו"ר מירי רגב:>
אני מבקשת לקבל את עמדת הפרקליטות בגלל הדברים שנאמרים פה בעניין הזה, והאם החסינות מאפשרת גם התססה עד כדי, חס וחלילה, מצב שיכולים להרוג אותו אפילו. אני אבקש גם את עמדת הפרקליטות בעניין הזה. בבקשה, הכומר גבריאל.
<גבריאל נדאף:>
הדברים האלה נאמרים תמיד ברשתות הטלוויזיה הערביות, ערוצי הטלוויזיה, ב"אל-ג'זירה", ב"פלסטין" "בלבנון". חבר הכנסת שנמצא כאן באסל גטאס, הופיע לאחרונה בטלוויזיה ב"אל-ג'זירה", וגם אותם דברים אמר עליי שם. גם ד"ר עזמי חכים, ואני חייב פה להזכיר את השמות של האנשים האלה שיהיו רשומים פה לפרוטוקול ולהיסטוריה. ד"ר עזמי חכים מנצרת, ג'סאן מכול, שמפרסם פה מאמר בגלוי באתר של מפלגת בל"ד, אתר 48, שמכווין עליי נשק מעל ראשי, ומסית ומכפיש את השם שלי. 15 תלונות הוגשו למשטרה. עד עכשיו אני ממתין לטיפול המשטרה הסופי בהגשת כתבי אישום, או לפחות לעצור את האדם הזה לחקירה, ולראות מה קרה.
אנחנו ממשיכים בדרכנו עם כל ההסתות והאיומים. אנחנו מאמינים בדרך שלנו דרך ההשתלבות, דרך הנאמנות למדינה שאנחנו חיים בה, וההסתות והאיומים שעלינו לא ירתיעו אותנו. ועובדה שהאנשים האלה שבאמת הם נהנים מהדמוקרטיה שיש במדינת ישראל, הם שוללים את הדמוקרטיה מאחרים לחיות במדינה הזאת. רג'א זעאתרה, מזכיר התנועה הקומוניסטית בחיפה, קרא לאחרונה להוציא, לזרוק אותי מהכנסייה בכוח, להשתמש בכוח כדי להוציא אותי. רמי תומא מנצרת, קרא שם להפשיט את עורי מעל העצמות שלי בכוח אלימות ממשית, והסתות נמשכות נגדנו. 

גברתי יושבת הראש, יש גם סרטון ביו-טיוב שמסתובב כבר יותר משנה וחצי, הוגשה גם על זה תלונה במשטרה שקורא לרצוח אותי. עכשיו מסתובב ברשת האינטרנט "Wanted", עם כסף לשלם, לרצוח אותי, ולרצוח את שאדי חלול, דובר הפורום בסכום כספי. 

<קריאה:>
הנה התמונה של ה-Wanted" שמסתובבת. 

<גבריאל נדאף:>
זה התמונה שמסתובבת, וגם הוגשה תלונה במשטרה. ההסתות שלהם חבר'ה, בסוף יגרמו לאסון. 

<באסל גטאס:>
פרובוקציה שלכם.
<גבריאל נדאף:>
ההסתות שלהם - - -

<היו"ר מירי רגב:>
תאמין לי שאם יהיה אסון, מישהו במשטרה הצטרך לשלם על זה מאוד ביוקר. תיכף נשמע את המשטרה, ומה היא עושה. 

<גבריאל נדאף:>
מלה אחרונה ברשותך, גברתי יושבת הראש, אנחנו מאמינים בדרך שלנו. אנחנו לא שלחנו את חברי הכנסת האלה לכנסת שייצגו אותנו, הם מייצגים את אלה ששלחו אותם כן לכנסת, אבל מי שלא שלח אותם אז הם לא ייצגו אותו. אנחנו מייצגים את האנשים שמאמינים בדרך שלנו, והולכים בדרך שלנו, ועובדה, מספר המתגייסים הנוצרים עלה עלייה משמעותית ומספר המשרתים בשירות הלאומי. אני חושב שאת אלה כן אנחנו מייצגים. תודה רבה. 

<היו"ר מירי רגב:>
תודה רבה לך, יישר כוח. תודה שבאת, ותיכף אנחנו נבדוק מה המשטרה עושה בעניין, ומה הפרקליטות. 

אני מבקשת מחבר הכנסת באסל, להגיד את דבריו.
<באסל גטאס:>
אני נותן את זכות הדיבור לחבר הכנסת עמאר. 
<היו"ר מירי רגב:>
חבר הכנסת עמאר, אתה חבר הכנסת הראשון. לאחר מכן עמית ברק. בבקשה.
<חמד עמאר:>
בוקר טוב לכולם, בוא נרגיע את הדיון, זה הכי חשוב. אני מאמין שגיוס לצה"ל זה זכות, וכל הסיפורים של שוויון בנטל שמסתובב כאן בכנסת, זה לא מצייר את התמונה הנכונה של גיוס לצה"ל. אני כחבר כנסת דרוזי מאמין בגיוס לצה"ל שהוא ערך עליון אצל אזרח שהוא חי במדינה שצריך לבוא ולתרום לאותה מדינה שהוא חי בא להגן על עצמו, להגן על המדינה, להיות חלק מהמדינה. 

לא כמו שגברת דוויק, בשבוע שעבר היה אצלה ראיון, ודיברו על גיוס נוצרים לצה"ל, ואז עם סגן שר הביטחון דני דנון, ושם סגן שר הביטחון נתן דוגמה את הדרוזים באחוז גיוס של 83% שהוא יותר גבוה מהיהודים, אז היא שואלת אותו למה? ואז הוא אומר, כי יש ערך לגיוס לצה"ל אצל הדרוזים. היא אומרת לו, לא, כך במילים האלה, לא, בגלל הנושא הכלכלי כי אף אחד לא מקבל אותם לעבודה, הם נהיים גששים, נהיים קצינים, ואז הם נהיים חיילים, ונהיים אנשי קבע, ויש להם פנסיה ויש להם משכורת. 

קודם כל אני אתקן אותה בגלל שהיא עיתונאית לא מקצועית, אני אגיד עליה יותר מלא מקצועית, אין לה ידע הכי קטן שיש על העדה הדרוזית. קודם כל אין דרוזים שהם גששים, הדרוזים לא מתגייסים לצה"ל כגששים, הדרוזים מתגייסים כחיילים, כחיילים סדירים, הם מקבלים משכורת של חייל סדיר, שלוש שנים נותנים מהחיים  - - -

<היו"ר מירי רגב:>
סליחה, חבר הכנסת עמאר, אנחנו באמת לחוצים בזמן. אני רוצה לשמוע את המשטרה.
<חמד עמאר:>
זו נקודה מאוד חשובה לנושא הזה, שחלק לא רואה את הזכות להתגייס לצה"ל, זה הנושא החשוב.
הנקודה השנייה שאני רוצה לדבר עליה, אני נגד, בשום אופן אסור לתקוף מי שרוצה להתגייס לצה"ל. המשטרה צריכה להעניש אותו בחומרה רבה. הדבר השלישי שאני רוצה להגיד. אני חי בשפרעם, ואני גר בשפרעם, ואני גר ביישוב מעורב – נוצרים, דרוזים, בשכונה שלי יש נוצרים. אני אגיד לכם, הם כמו הילדים שלנו, כולם מתגייסים לצה"ל, לא מלפני שנה וחצי, הם מתגייסים לצה"ל כבר עשרות שנים, ואף אחד לא תקף אותם, אף אחד לא התקרב אליהם, הם חיים, ואסור שיהיה מצב כזה שמי שתוקף את מי שרוצה להתגייס לצה"ל. 
<היו"ר מירי רגב:>
אנחנו רוצים לקבל תשובות. 

<חמד עמאר:>
חשוב לי מאוד להרגיע את המצב, אנחנו כחברי כנסת ניקח את המצב הזה וננסה להבליט אותו יותר מדי בשביל לשמור עליהם.
<היו"ר מירי רגב:>
תודה רבה לך. 

משטרת ישראל, בבקשה. מה עשיתם מאז התלונות שעברו אליכם? האם יש אבטחה סביב הכומר? האם נעצרו אנשים שהסיתו וכתבו? מה קורה עם חברי כנסת שמסיתים? תיכף הפרקליטות תגיד מה קורה עם זה, אם הפרקליטות מתחילה לגלגל את העניין הזה מבחינת ענישה, כתבי אישום, וכל מה שזה אומר. בבקשה, הרי הכול גלוי, אי אפשר להגיד שעוד פעם לא ראינו ולא שמענו.
<באסל גטאס:>
צריך למנות אותך פרקליטה אני רואה. 

<היו"ר מירי רגב:>
בעזרת השם, תאמין לי, אני אעשה את התפקיד לא רע. אבל אני נותנת צ'אנס לידידי שי ניצן, שאני מאוד מעריכה אותו. בבקשה.

<יהושע באואר:>
קודם כל המשרד לביטחון פנים גם מפעיל שרות אזרחי, ומשתף פעולה גם עם הכומר ועם שאר המנהיגים לטובת האינטרס המשותף גם של הקהילות וגם של המדינה בשילוב הצעירים. לא על כל הפעולות המשטרתיות אפשר לדבר, אתן את רשות הדיבור לנציג אגף החקירות בגלל קוצר הזמן, ויפרט את הפעולות שמותר להגיד. 
<היו"ר מירי רגב:>
בבקשה.

<ירון בנימין:>
בוקר טוב לכולם, שמי ירון בנימין, נציג משטרת ישראל, חטיבת החקירות, רפרנט לאלימות כלפי עובדי ציבור, בכלל זה הנושא של הכומר גבריאל נאדף. 

אני רוצה לתת כמה, מה שנקרא "היי-לייטים" שיעזרו להבין את מה שעדיין לא הובן ככל הקשור לטיפול המשטרתי. אז קודם כל הנושא הזה מקבל קשב במשטרה, הפיקוח שנעשה הוא פיקוח ברמת מחוז, וברמת מטה ארצי על כל התלונות שהוגשו כתוצאה מקו פרשת המים שהיה ב-2012, אותה אסיפה שבגינה הוגשו התלונות. מרבית התיקים מלווים על ידי פרקליטות המדינה בשל הרגישות הגבוהה, ובשל הצורך באישור פרקליט מדינה לעבירות מהסוג הזה. אני לא יודע אם כולם יודעים, אבל תלונה שאדם בא ומתלונן על הסתה, יש צורך באישור פרקליט מדינה לפתוח בחקירה. המשטרה לא מוסמכת לפתוח בחקירה, אלא אם כן מדובר במשהו שהוא סכנת חיים של ממש. 
<היו"ר מירי רגב:>
זאת אומרת שהפרקליטות לא אישרה את זה. 

<ירון בנימין:>
לא, אני לא אמרתי שהפרקליטות לא אישרה,  אני רק אמרתי - - -

<היו"ר מירי רגב:>
אני אומרת 15 תלונות של הסתה, אתם לא עשיתם עם זה כלום, כי הפרקליטות לא אישרה? אני רוצה להבין. 

<חמד עמאר:>
הכומר מאובטח?

<היו"ר מירי רגב:>
לפני כן, אני רוצה לשמוע רגע מה הוא אומר. 

<ירון בנימין:>
אני מבטיח שבסוף הדברים שלי הדברים יובנו. אני רק אומר שבאופן כללי התלונות האלה כעיקרון מצריכות אישור, ולכן זה לוקח זמן.
משנת 2012, הצטברו 21 תלונות, 7 מהם, 7 מהתיקים מצויים בפרקליטות אחרי השלמת חקירה, זאת אומרת, שמבחינתנו מיצינו את הטיפול בהם. ויתר התלונות - - -
<דוד צור:>
מה, הם המלצות לכתב אישום?
<ירון בנימין:>
אני לא יכול להיכנס כרגע לפרטים מה ההמלצות, אבל בסופו של דבר צריך להבין, עבירות הסתה, זה עבירות שלפעמים נתונות לפרשנויות שאחד בא וטוען שזה - - -
<היו"ר מירי רגב:>
עד שהורגים, ואז את מי מאשימים? עד שהורגים.
<דוד צור:>
לא, יש עבירות גם של איום לא? יש עבירות איום שהן לא דורשות - - -
<ירון בנימין:>
אמרתי נכון, לא כל התלונות דורשות אישור חקירה. אני אומר חלק מהתלונות, ככל שמדובר בעבירות הסתה זה אישור חקירה. 
<דוד צור:>
מ-2012 יש כתב אישום אחד?

<ירון בנימין:>
אני מציע שאת השאלה הזאת -  - -

<היו"ר מירי רגב:>
תיכף נשמע את הפרקליטות. 

<דוד צור:>
הוא אומר שמ-2012 יש תלונות. 

<ירון בנימין:>
מאוקטובר 2012. 

<באסל גטאס:>
מה היה ב-2012, לא שמעו עליו, מי שמע עליו?

<דוד צור:>
זה שלא שמעו עליו זה עדיין לא אומר שלא היו תלונות. 

<ירון בנימין:>
אני ממשיך, ואני אומר, מבחינה משטרתית הטיפול הוא בשני מישורים עיקריים. המישור הראשון, המישור החקירתי, והמישור השני, מה שציינת קודם, זה המישור של הערכת מסוכנות, שהערכה כזאת האחרונה נעשתה ביום חמישי האחרון. זאת אומרת, יש לנו חוליה במטה הארצי שהיא חוליית מאוימים שמכירה את הסיפור, מטפלת ועושה הערכת מסוכנות.
<דוד צור:>
מה רמת האיום שלו?
<ירון בנימין:>
רמה 3. ביום חמישי האחרון היה דיון אחרון.
<חמד עמאר:>
אתה יכול להסביר לי מה זה 3, אני לא יודע, אתה היית במשטרה, אתה יודע, מה זה 3?

<דוד צור:>
למה לא מעלים את זה?

<באסל גטאס:>
אין צורך, מה אתה רוצה שהם יעלו מפה - - - בחייך,  עשית הערכת מצב - - -
<קריאות:>
- - -

<דוד צור:>
אחרי כן אני אבוא ללמוד איתך הערכת מצב. 
<היו"ר מירי רגב:>
בבקשה, המשטרה. 

<באסל גטאס:>
- - -

<דוד צור:>
רמת האיום שלו נבדקה אמרת בשבוע האחרון ו- - -

<ירון בנימין:>
יום חמישי האחרון, הרי יש הערכות מצב - - -
<באסל גטאס:>
בכוח, בכוח צריך להעלות את רמת האיום. 

<דוד צור:>
אני אומר לך ביושר, רק לשמוע אותך אני אומר צריך להעלות אותו ל-5.

<באסל גטאס:>
תתביישו, בחייך, הוא זה שמאיים.

<דוד צור:>
ממש הוא מאיים עליך.
<ירון בנימין:>
אני אומר לך ביושר שאני לא יכול לענות לך למה לא מעלים את רמת האיום, מאחר ואני לא שותף - - -

<היו"ר מירי רגב:>
רמה 3, זה אומר שיש לו אבטחה?

<ירון בנימין:>
רמה 3, זה אומר שיש איזשהו סל אבטחה, לא אבטחה צמודה, אני מנוע מלהיכנס לפרטים האלה, גם מכיוון שאני איש חקירות, וגם מכיוון שאני לא משתתף בדיונים האלה. אני רק מוצא צורך לציין שהוא מוכר על ידי חוליית מאוימים במטה הארצי. חבר הכנסת צור מכיר את המטריה הזאת. בשורה התחתונה מה שאני אומר, אם אני מסכם, יש טיפול משטרתי, זה טיפול שהוא דורש זמן. חשוב להדגיש, הטיפול הוא משולב, המשטרה היא חלק מהפאזל הזה.

<היו"ר מירי רגב:>
בינתיים אני לא רואה שהמשטרה נכנסת לאטרף כדי לעצור את המסיתים, וכדי למנוע את ההסתה ברחוב בנצרת, וכדי למנוע את ההסתה על הפורום הנוצרי. בינתיים אתם אומרים כאילו שיש זמן, אבל כשיהיה חס וחלילה רצח, אתם תתעוררו לחיים, זאת היא הבעיה, ואתם צריכים לעבוד בקצב הרבה יותר רציני ממה שאתם עובדים היום על כל העניין הזה, תיכף נשמע גם את הפרקליטות מה היא עושה.
<באסל גטאס:>
תעצרו אנשים בכביש. 

<היו"ר מירי רגב:>
כל מי שמאיים, כל ההסתות האלה, כל - - - 
<קריאה:>
ההסתות מתחילות  עם באסל גטאס בכנסת. 

<היו"ר מירי רגב:>
- - - לכומר, צריך להיעצר, מה זאת אומרת?

<באסל גטאס:>
כל מי שכותב פוסט אדוני הקצין, בפייסבוק, לך תעצור, כפי שעשיתם עם ג'סאן מונייר בלוד.

<ירון בנימין:>
אני יכול להעיר על ההערה הזאת – משהו שהוא לא קשור לדיון, יש נושא של עילות מעקב - - - ובתי משפט, לא ניכנס לזה.
<קריאה:>
אתה התחלת את ההסתה – ראש הנחש. 
<ירון בנימין:>
אני רק אומר שבכל הקשור לטיפול המשטרתי, הטיפול הזה קיים, ולדעתי הוא טוב ומפוכח.

<גבריאל נדאף:>
השוטר, ברשותך, כשיש הפגנה שמשתתף בה חבר הכנסת הזה, ומלבישים שם כומר בלבוש של כומר, ומכוונים עליו נשק כאילו הצגה, והסתה, אם זה לא הסתה ואיום, אז מה כן איום?

<ירון בנימין:>
אני שוב אומר, אני לא יכול להיכנס עכשיו - - -

<באסל גטאס:>
אני יכול לענות, הוא התייחס אליי?

<היו"ר מירי רגב:>
אתה עכשיו מדבר. אתה הבא בתור. 
<באסל גטאס:>
אני אפילו לא יותר מדקה. 

<היו"ר מירי רגב:>
הפרקליטות בבקשה, את שומעת דברים, אני מתארת לעצמי שאת לא אוהבת מה שאת שומעת פה. אני מקווה שגם אתם פועלים בעניין. 
<גבריאלה פיסמן:>
אני מאוד לא אוהבת את מה שאני שומעת. אני רוצה לציין שאני כרגע מדברת בשם הפרקליטות, אני נציגת מחלקת ייעוץ וחקיקה, נציג הפרקליטות לא יכול היה להגיע לדיון. אני אביא את הדברים כפי שהועברו אליי. 
<באסל גטאס:>
אני מוותר על זכות הדיבור, יש דברים הרבה יותר חשובים לעשות.
<היו"ר מירי רגב:>
כנראה, אחרי שהסתת - - - 

בבקשה.

<גבריאל נדאף:>
אחרי שהסית.

<היו"ר מירי רגב:>
כן.
<גבריאלה פיסמן:>
התלונות החמורות נבדקו על ידי המשטרה, והועברו לבחינה של הפרקליטות בחודש פברואר 2013. 

<באסל גטאס:>
- - -

<ישראל חסון:>
מעניין אם תכתוב על כל מה שכותבים על זה בפייסבוק, תכתוב על חבר הכנסת, נראה אז איך הוא יצעק פה. בוא, תעשה את זה הפוך, תחליף את התמונה של ה-Wanted נראה אותו יושב פה ומיילל. 

<קריאות:>
- - - יעצרו אותנו יום אחרי זה.
<דוד צור:>
גם עליכם שלא יאיימו. באסל, אנחנו לא רוצים שיקרה לכם משהו רע. 

<באסל גטאס:>
זה אבסורד, המיעוט מואשם שהוא זה שמאיים. אתם לא יודעים איפה אתם חיים, הם מנופפים בחרב של נתניהו - - -

<היו"ר מירי רגב:>
סליחה רגע, או שתשב ותהיה חלק מהדיון, או שתשב או שתלך.

<דוד צור:>
שב, בלי לעשות הצגות. 

<באסל גטאס:>
יש לי עבודה יותר חשובה בכנסת.

<היו"ר מירי רגב:>
מאה אחוז, אז בבקשה, תלך אליה. 

<באסל גטאס:>
- - - לבזבז זמן על מישהו - - - תדע לך - - -

<היו"ר מירי רגב:>
בבקשה, פרקליטות, דברי בקול יותר ברור. 

<דוד צור:>
תשמע, אני מעריך אותך בתור אדם אינטליגנטי, אתה מבזה את עצמך.  אני מעריך אותך, אני ממש מתפלא על ההתנהגות שלך. 
<באסל גטאס:>
- - - זאת בושה וחרפה, יושבת ראש ועדת הפנים כותבת אנשי דת. 

<ישראל חסון:>
חבר הכנסת - - - הערכת יתר כלפיו. 

<באסל גטאס:>
איש דת. 

<עמר בר-לב:>
יש פה מהלך יפה להשתלבות ולדו-קיום, והם מפחדים, הם מפחדים. יש פה מהלך של השתלבות - - - והם מפחדים.
<באסל גטאס:>
- - -

<היו"ר מירי רגב:>
סליחה, נא להוציא אותו החוצה. 

<באסל גטאס:>
תראה לי עוד איש דת אחד נוצרי - - -

<דוד צור:>
הוא לא איש דת, זה שהוא לא בדתך, הוא לא איש דת?

<באסל גטאס:>
- - - איומים על אנשי דת. 

<קריאות:>
- - -

<היו"ר מירי רגב:>
סליחה, החוצה. תודה.


(באסל גטאס יוצא מחדר הוועדה).

<קריאות:>
- - - אתם איימתם עליהם - - -

<היו"ר מירי רגב:>
אתם רוצים לצאת החוצה גם?

<קריאות:>
- - - 

<גבריאל נדאף:>
אל תצעק. 

<קריאות:>
- - -

<היו"ר מירי רגב:>
- - - והפרקליטות - - - משרד המשפטים - - - שיהיה פה רצח. 

<קריאות:>
- - -

<קריאה:>
אתם גזענים אתם.

<היו"ר מירי רגב:>
כולם רדומים. 

<גבריאל נדאף:>
עוברים את זה יום יום.
<היו"ר מירי רגב:>
בבקשה, נראה מה משרד המשפטים יגיד, זה לא הסתה, זה כלום...
<גבריאלה פיסמן:>
ההתנהלות כאן היא בהחלט חמורה. אני רוצה להביא את עמדת הפרקליטות כפי שהובאה אליי, אני מביאה אותה בפני הוועדה. הפרקליטות קיבלה את ממצאי החקירה בפברואר 2013. פרקליטות  המדינה אישרה שיש מקום להעברת התיק לפרקליטות. נעשתה בדיקה של פרקליטות מחוז צפון שהחליטה שיש מקום להשלמות החקירה. השלמות החקירה נעשו על ידי המשטרה, והסתיימו לפני יומיים, למיטב הבנתי. הועבר החומר של השלמות החקירה חזרה לפרקליטות מחוז צפון, לפיכך עדיין לא התקבלו החלטות בעניין הזה, ואני מבינה שאמורות להתקבל בקרוב. אני בכל זאת רוצה לציין - - -

<חמד עמאר:>
כמה זמן התיק מתנהל?
<גבריאלה פיסמן:>
בעצם מה שנעשה עכשיו זה בחינה ראשונית של הפרקליטות שהחליטה שיש מקום להשלמות חקירה - - - 

<חמד עמאר:>
לא, אני מתכוון מהרגע שהוגשה התלונה עד עכשיו, כמה זמן עבר?

<גבריאלה פיסמן:>
החומר הועבר לפרקליטות בפברואר 2013. 

<חמד עמאר:>
שנה ושלושה חודשים. לא, זה חשוב, שנה ושלושה חודשים זה הרבה זמן. 

<גבריאלה פיסמן:>
שבמהלכה נעשו פעולות חקירה נוספות במהלך התקופה הזו. 

עבירת ההסתה לאלימות - - -
<ירון בנימין:>
רגע, סליחה, אתה אמרת שנה ושלושה חודשים, זה בדיוק שלושה חודשים. 

<דוד צור:>
לא, בפברואר 2013.

<ירון בנימין:>
לא, אבל זה התחיל באוקטובר 2012, מרבית התלונות. 

<ירון בנימין:>
לא באים לטענות אליך. 
<חמד עמאר:>
- - - שנה ושלושה חודשים - - -

<דוד צור:>
בפרקליטות זה שוכב שנה ושלושה חודשים.
<היו"ר מירי רגב:>
לפרקליטות יש זמן, מה - סך הכול מדובר בכומר... היה מדובר במישהו אחר זה היה נראה אחרת, לא, הוא איש דת? בחייך, לפרקליטות יש סדרי עדיפויות. 

<ישראל חסון:>
שאלה, קריאה נגד גיוס היא לא עבירה על החוק? 

<גבריאלה פיסמן:>
אני אתייחס. כאן אנחנו מדברים על עבירה של הסתה לאלימות, עבירה לפי סעיף 144(ד)2 רבתי לחוק העונשין. מדובר בעבירה שהיא עבירה מורכבת, היא מחייבת בחינה של סוג הפרסום וטיבו. היא מחייבת בחינה של אוכלוסיית היעד שאליה הופנה הפרסום, והיא מחייבת אפשרות ממשית, בחינה של האפשרות הממשית שאותו פרסום יביא לעשיית מעשה אלימות או טרור. מאחר שמדובר בעבירה שהיא עבירה מורכבת, וההוכחה שלה היא הוכחה שצריך לתפור אותה עד הסוף, הדברים האלה לוקחים זמן, גם זמן של עבודת המשטרה, וגם זמן של עבודת הפרקליטות. מאחר שנעשו הרבה מאוד פעולות בעניין הזה, אנחנו מניחים שבקרוב התקבלו החלטות. 

<היו"ר מירי רגב:>
אנחנו מחכים בקשב רב להחלטות של הפרקליטות.

<ישראל חסון:>
אפשר לענות על השאלה? שאלתי שאלה. 

<היו"ר מירי רגב:>
היא אמרה שזה חלק מהסתה,  ולכן הם בודקים את זה.  

<ישראל חסון:>
מה זה חלק מהסתה? 

<גבריאלה פיסמן:>
אנחנו מדברים על עבירה של הסתה לאלימות. 

<ישראל חסון:>
מה זה חלק מהסתה? 

<דוד צור:>
הוא שואל שאלה ספציפית – קריאה לאי גיוס.  

<ירון בנימין:>
אני יכול לענות על זה. הקריאה לאי גיוס זה עבירה שגם מצריכה אישור של פרקליט מדינה. 
<ישראל חסון:>
עזוב אותי רגע מה - - - זו עבירה?

<ירון בנימין:>
כן, אני אומר לך שכן. 

<גבריאלה פיסמן:>
אני מבינה שלא מדובר על זה.
<ישראל חסון:>
זו עבירה?

<ירון בנימין:>
קריאה לאי גיוס והשתמטות זאת עבירה, אבל הצורך בפתיחת החקירה היא שונה. 
<ישראל חסון:>
יש לי שאלה, כמה אנשים שהשתתפו בהפגנות שקראו נגד זה - - - 

<דוד צור:>
- - - גם צריך לעצור את כל הרבנים. 

<ישראל חסון:>
עזוב רגע, חכה רגע, זומנו על העבירה הזאת. 
<ירון בנימין:>
אתה שואל אותי שאלה, אתה יודע, לתת לך תשובה על זה, זה באמת לא אחראי. 
<ישראל חסון:>
אז אני לא יודע מי אמור לתת לי תשובה?

<היו"ר מירי רגב:>
בקיצור, למשטרה ולפרקליטות יש זמן, שהכומר, חס וחלילה, יקרה לו משהו, אז כולם יגידו לא ידענו על זה. 

<דוד צור:>
אבל זו סוגיה אחרת. 

<היו"ר מירי רגב:>
אבל למזלנו הכול מוקלט, כולל איך שהתנהג פה חבר הכנסת באסל, והם שמעו מה הוא אמר, ואם זה לא גורם עכשיו לפתוח משהו נגדו כנציגת משרד המשפטים, אז מה כן? בבקשה.

<דוד צור:>
ממש דברים קצרים. קודם כל לכומר. אמיץ, כל הכבוד לך על האומץ. אני חושב שאנחנו פה, כנסת ישראל, טוב עשית היושבת ראש, שהבאת את זה פה לדיון, וגם לתמוך ולחזק את הכומר.

הדבר השני לגבי משטרת ישראל. תראו, אני בא מהמערכת הזאת, אני אומר לכם, התשובות האלה הן לא מספקות בשני רבדים. אחד – בנושא של התיעדוף להגשת כתבי אישום, זה לפרקליטות אני אומר, והתיעדוף של הטיפול בתלונות האחרות,  לא כל התלונות הן תלונות של הסתה שהן יותר מורכבות בהכנת כתב אישום, ובאמת, הליכה לכתב אישום. יש תלונות שהן תלונות יחסית פשוטות לטיפול, ואפילו הן יכולות ללכת באופן משטרתי - ברמה של איומים, ברמה של הטרדות, אלה מסוג הדברים שלדעתי לא מצריכים פה איזה סייקלים בלתי נגמרים, זה הנושא האח"מי.
הנושא השני, אני אומר לך, אתם לא ממש מבינים, ולא מעריכים נכון. לא הייתי, השתתפתי בהערכות המצב המשטרתיות, אבל אני חייב לדבר עם ראש אג"מ או הסמפכ"ל, זה לא סביר בעיניי שהוא מוגדר ברמה 3. רמת האיום פה היא הרבה יותר גבוהה, והפוטנציאל לפגיעה בנושא כל כך משמעותי הוא יכול להיות עצום, לכן הניתוח צריך להיות לדעתי אחר. אבל אני מודה שאין לי את הנתונים בידיי, ולכן אני כן מתכוון לבדוק את העניין הזה. 

ולנו, אני אומר, הייתי בשבוע שעבר בביקור גם בכפרים הדרוזים, וגם בכפרים הערביים. אני אומר, אנחנו נכשלנו לאורך שנים, ואנחנו ממשיכים להיכשל בזה שאנחנו לא מצליחים כממשלה וככנסת לתעדף ולחזק ברמות האזרחיות – תשתיות, תעסוקה את אותם מקומות שדווקא מאוד רוצים להתחבר ליום-יום ולנורמליות הישראלית, ובזה לדעתי אנחנו בבעיה. 
מלה אחרונה, אני לא יכול להישאר בלי להגיד לחבר הכנסת על ההסתה.
<היו"ר מירי רגב:>
בושה.

<דוד צור:>
ועל ההתנהלות המביישת, מבזה.

<היו"ר מירי רגב:>
זאת בושה.

<דוד צור:>
אני מתנצל בשם הבית הזה. אני אומר לך, אדוני הכומר, כי המלים שהושמעו פה ממש לא על דעתנו, ולהיפך. 

<גבריאל נדאף:>
תודה.

<היו"ר מירי רגב:>
ישראל חסון, בבקשה, ואנחנו מסכמים את הדיון. 

<ישראל חסון:>
אני רוצה לחלק את דבריי לשלושה משפטים קצרים. משפט אחד זה מטרת הדיון שהאנשים פה מאוימים. באמת, אם אני רוצה לסכם את זה במשפט אחד – לא יכול להיות שיהיה מצב ששומר החוק יהיה מוטרד, והמטריד יהיה שליו, אין מצב כזה, אין מצב כזה בטבע.
<היו"ר מירי רגב:>
בעיקר ששמעו פה את זה נציגי החוק. חס וחלילה, אם לא הייתה שומעת את זה, הייתה אומרת לא יודעת, כמו, אתה יודע, לא שמענו, לא אמרנו, היא שמעה את זה, והכול מוקלט. 

<ישראל חסון:>
אני אומר לכם, בעיני, זה איזושהי מציאות שהיא ממש לא סבירה. לא יכול להיות מצב, והתשובות שאתם נותנים, תסלחו לי, אני אומר לכם את זה ביושר, תשובות של ראש קטן. במקרה הטוב זה ראש קטן, ואגיד לכם למה. אדוני, כל מי שהשתתף בהפגנה, וכשקרא לאי גיוס, צריך להיות מוזמן למשטרה, צריך להיחקר על ידי המשטרה, מה תעשה אחרי זה, יום לימודים זה סיפור אחר. אבל מחרתיים כשהוא הצטרך אישור למשהו, שהדבר הזה יופיע במודיעין המשטרתי.
לא יכול להיות מציאות שבה האנשים שקוראים באופן גלוי על פעילות לא חוקית נגד המטרות הממלכתיות של מדינת ישראל, ימשיכו לחיות בשקט ובשלווה, זה פשוט לא יכול להיות. זאת אומרת, בשביל זה לא צריך דיון בוועדת הפנים של הכנסת.
<היו"ר מירי רגב:>
עובדה שצריך, כי זה לא קורה, מה לעשות. אם זה לא היה צריך, לא היינו עושים את זה. 

<ישראל חסון:>
הדבר השני, ואני אומר לכם, צריך לעשות את זה, אז לא צריך לעשות את זה במאות, צריך לעשות את זה בעשרות, תתחילו מזה. 
הדבר השני שאני ממליץ מאוד, אדוני הכומר, אני אומר לכם, אני לא רוצה להרים גל גבוה ולא להיכנס. צריך להמשיך בדרך שלנו, בדרך שאתם הולכים בה, בביטחון. אני חושב שמרבית המדינה נמצאת מאחוריכם בעניין הזה. אתה יודע, מי שצודק לא צריך לא לצעוק, לא להתלהם, ולא לעלות על כל מיני מתרסים וגדרות. זה תהליך, וככזה, ואתם מבינים את זה יותר טוב ממני, זה תהליך, אי אפשר לעשות את זה במהלך ביום אחד. צריך ללכת, ולאט לאט, ייקח שנה, ייקח שנתיים - - -
<היו"ר מירי רגב:>
תודה. אנחנו חייבים לסיים את הדיון. 

<איילת שקד:>
רק מלה אחת, הכומר התקשר אליי לפני שבועיים, ודיבר איתי בנושא ההסתה שיש סביב הפטריארך. אני מפה קוראת לפטריארך, מירי, מבקשת לשים את זה בסיכום, מהפטריארך, אם לא לגבות את הכומר, לפחות גם - - -
<היו"ר מירי רגב:>
זה כבר היה, אנחנו שלחנו מכתב, ודיברנו עם הפטריארך, ומשרד הפנים התערב בזה. 

<איילת שקד:>
אבל זה חזר שוב לפני שבועיים. 

<היו"ר מירי רגב:>
הפטריארך החזיר אותו לכנסייה. מהבחינה הזאת אני יודעת שזה טופל, אלא אם כן יש משהו חדש שאני לא יודעת מזה. 
<איילת שקד:>
לפני שבועיים הכומר - - -

<גבריאל נדאף:>
- - - הדובר שלו עדיין מתבטא, ומוציא הודעות עד עכשיו, שכן הדחה קיימת, וגבריאל לא נמצא בכנסייה, הדובר שלו עיסא מסלח.
<חמד עמאר:>
אתה נמצא בכנסייה עכשיו?
<גבריאל נדאף:>
אני נמצא, כן. 

<מתן פלג:>
אנחנו יכולים להציג לרגע ממצא מהפייסבוק של הסתה?
<היו"ר מירי רגב:>
לא. 

אני מבקשת לסיים את הדיון. קודם כל אני חושבת שהדיון הזה הוא חשוב, ודיון כזה נכון שייערכו בוועדות הכנסת, משום שלא יכול להיות מצב שיש כאן כומר שקורא להשתלבות של בני נוער בצה"ל, או בשרות לאומי כחלק מההתערות שלהם בחברה הישראלית, והוא מקבל פה הסתה ואיומים לרצח, בעצם  לרצח, להרוג אותו, איומים על חייו, נקודה, אין פה משהו אחר. אם המשטרה לא מתעוררת בזמן, והפרקליטות לא מתעוררת בזמן, אז זה רע מאוד, זה רע מאוד. 
המשטרה פה לא מתעוררת בזמן, חד וחלק. לא יכול להיות שיש כאן הפגנות, ואנשים לא נעצרים במהלך הפגנה. ולא יכול להיות שהם לא נחקרים, ולא יכול להיות שלא עובר פה מסר חד וברור בנצרת שמי שפה התפרע, ומי שפה יסית לאלימות, לא יוכל להסתובב ברחובות חופשי. הם מסתובבים בראש גאה, והוא מסתובב בפחד, זה תפקיד המשטרה, בשביל זה הוספנו לכם תקנים לשיטור עירוני, וזה התפקיד שלכם, אז תבצעו אותו. כרגע המשטרה לא ביצעה את תפקידה כיאה. 

אני מבקשת לבחון את העלאת האבטחה לאבטחה מלאה על הכומר, זה אני מבקשת להעביר למשטרה. 

לגבי הפרקליטות. אני מקווה שהפרקליטות אחרי שנה וחצי תוכל להביא מסר ברור בעניין כתבי אישום לאותם אנשים. זה מסר שצריך להיות ברור וחד, מי שפועל כנגד, ומסית כנגד רבנים, כומר, אישי- ציבור לאלימות ולרצח, לא יוכל להסתובב בשקט ברחובות, וזה אמירה שלכם, נראה את זה בהחלטות של הפרקליטות עכשיו, אני מקווה שזה יהיה בקרוב, על פי זה בעצם גל האלימות וההסתה החדש יהיה. אם אתם תחליטו שלא יקרה כלום, ולא יהיה שום דבר, אז ימשיכו, ואם תחליטו אחרת, אז דברים יקבלו איזה ממד אחר.  

הדבר השלישי, משרד הפנים, יעקב. דיברנו מספר פעמים, כולל המנכ"ל וכולל השר. אני דיברתי עם גדעון סער לפני שבועיים, וביניכם גם דיברנו עם הפטריארך, ואמרנו, ולכן גם שלחתי אליך מכתב, שתצא הודעה ברורה של הפטריארך שמגבה את הכומר, והוא לא נותן יד לאלימות כנגד הכומר, ולא סוגרים לכומר את הכנסייה. מי שמנהל את מצב העניינים בנצרת זה המוסלמים, ולא הנוצרים, וזה לא הולך כך. יש מדינה ויש חוק, גם אם זה מוצא בעיני הח"כים, או גם אם זה לא מוצא חן בעיני הח"כים.

אני מבקשת הבהרה של הכומר, כולל מכתב שלו אליי, אליכם כאילו, ואתם תעבירו את זה אליי ואל הכומר, שאת המכתב הזה יוכל הכומר לפרסם בקרב הקהילה שלו. מה קורה פה? כאילו הפטריארך קובע כאן איך התנהל החוק במדינת ישראל? אני מבקשת שבעניין הזה יהיה סדר וייצא מכתב מסודר שלכם תוך שבוע מיום הדיון הזה במעקב של ועדת הפנים מולכם. 

יש עוד נושא שכדאי לנו לעקוב אחריו – חברי הכנסת דוד, ישראל בסיכום? לגבי האמירות של הח"כים, אני אבקש התייחסות של הפרקליטות לעניין הזה. היית כאן, שמעת מה שהח"כ אמר, הוא אומר את זה בכנסת. האם חסינות היא מעל הכול, והאם חסינות מעודדת רצח?
אני מבקשת לקבל התייחסות של הפרקליטות לאמירות של ח"כ באסל, כאן במהלך הדיון, כולל כל הפרסומים של הח"כים הערבים בכלי התקשורת הערבים. האם הח"כים הערבים יכולים להמשיך בדרך הזאת, ובצורה כזאת לגרום לרצח. מה היה קורה אם ח"כ יהודי היה עושה את זה. אני מבקשת לקבל תשובה ברורה של משרד המשפטים לעניין הזה, איך מתנהגים ח"כים, מה הם אומרים, מתי הם צריכים להגיד את זה, והאם זה חלק מהחסינות שלהם.

<דוד צור:>
תבקשי מהם אולי סטטוס של כתבי אישום בטווח  הקרוב.
<היו"ר מירי רגב:>
טוב, זה ברור, אני מחכה לקבל את הסיכומים של הפרקליטות, זה ברור. סטטוס של כתבי האישום, או החלטות של הפרקליטות לגבי התיקים שהובאו אליכם על ידי המשטרה. 

<ישראל חסון:>
יש לי עוד שאלה אחת, יש את הקטע הזה של  Wanted עם נשק. האם המשטרה או הפרקליטות דרשה לחקור מהיכן זה יצא, לבדוק מה הכתובת, ומי זה שהעלה את זה לרשת. 
<גבריאלה פיסמן:>
אני פשוט לא מכירה את זה פרטי המקרה.
<היו"ר מירי רגב:>
משטרה?

<חמד עמאר:>
לא, הם חייבים לבוא מעודכנים. 

<ירון בנימין:>
אני לא יכול לענות על שאלות בשום אופן. אחרי בדיקה, עוד פעם אני אומר, אני יכול לענות על הכול אבל רק אחרי בדיקה.  

<היו"ר מירי רגב:>
נא להעביר את ה-Wanted למשטרה, ולקבל תשובות על זה.  אני אקיים דיון בעוד חודש בעניין הזה שוב. 
תודה רבה לכם. 
הישיבה נעולה. 

<הישיבה ננעלה בשעה 11:10.>
